Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**УЛСЫН БҮРТГЭЛИЙН ЕРӨНХИЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Улсын бүртгэлийн ерөнхий хуульд доор дурдсан агуулгатай дараах зүйл, хэсэг, заалт нэмсүгэй:

**1/6 дугаар зүйлийн 6.10 дахь хэсэг:**

“6.10.Улсын бүртгэлийн байгууллага Цахим гарын үсгийн тухай хуульд заасны дагуу иргэнд тоон гарын үсгийн гэрчилгээ олгон, түдгэлзүүлж, сэргээж, хүчингүй болгоно.”

**2/11 дүгээр зүйлийн 11.9, 11.10 дахь хэсэг:**

“11.9.Цахим мэдээллийн санд нэвтрэх эрх олгох, өөрчлөх, эрхийг цуцлах асуудлыг улсын бүртгэлийн асуудал эрхэлсэн төрийн захиргааны байгууллагын даргын шийдвэрээр хариуцсан нэгж олгож, өөрчилж, цуцална.

11.10.Цахим мэдээллийн санд хүлээн авч, хадгалсан иргэн, хуулийн этгээд, эд хөрөнгийн эрхийн улсын бүртгэлийн мэдээлэлд шүүх, прокурор, улсын ерөнхий байцаагчийн шийдвэр, хяналтын улсын ахлах байцаагч болон хяналтын улсын байцаагчийн дүгнэлтийг үндэслэн улсын ахлах бүртгэгч эсхүл улсын бүртгэгч засвар, өөрчлөлтийг хийнэ.”

**3/18 дугаар зүйлийн 18.7.5 дахь заалт:**

“18.7.5.хяналт, шалгалтын дүнд авч хэрэгжүүлэх арга хэмжээ, үйл ажиллагааны талаар эцэслэн шийдвэрлээгүй асуудлыг урьдчилан бусдад мэдээлэхгүй байх.”

**4/201 дүгээр зүйл:**

“**201 дүгээр зүйл.Улсын ахлах бүртгэгч, улсын бүртгэгч тэмдэг хэрэглэх**

201.1.Улсын ахлах бүртгэгч, улсын бүртгэгч нь хууль тогтоомжид заасан улсын бүртгэл хөтлөхөд болон холбогдох бусад үйл ажиллагаанд хувийн дугаар бүхий тэмдэг, тоон гарын үсэг хэрэглэнэ. Тэмдэг хэрэглэх эрхийг улсын бүртгэлийн асуудал эрхэлсэн төрийн захиргааны байгууллагын даргын тушаалаар олгоно.

201.2.Энэ хуулийн 201.1-д заасан эрхийг олгосоноос хойш ажлын 5 өдрийн дотор тэмдэг захиалах, хүлээлгэн өгөх ажлыг улсын бүртгэлийн асуудал эрхэлсэн төрийн захиргааны байгууллагын хүний нөөцийн асуудал хариуцсан нэгж хариуцан зохион байгуулна. Тэмдэг нь тухайн байгууллагын өмч байна.

201.3.Улсын бүртгэлийн асуудал эрхэлсэн төрийн захиргааны байгууллага, түүний аймаг, нийслэлийн газар, хэлтэс, тасаг хооронд сэлгэн ажиллуулахад тэмдгийн дугаар өөрчлөгдөхгүй.

201.4.Тэмдэг хаясан, үрэгдүүлсэн тохиолдолд тухайн тэмдгийн дугаарыг улсын бүртгэлийн асуудал эрхэлсэн төрийн захиргааны байгууллагын даргын тушаалаар хүчингүй болгож, шинээр дугаар олгоно.

201.5.Тэмдэг албан хэрэгцээнд хэрэглэх боломжгүйгээр гэмтсэн бол дугаарыг өөрчлөхгүйгээр сольж дахин олгоно.

201.6.Энэ хуулийн 201.4, 201.5-д заасны дагуу тэмдэг олгоход албан хаагчийн өргөдөл, харьяалах нэгжийн даргын албан бичгийг үндэслэнэ. Тэмдэг хаясан, үрэгдүүлсэн албан хаагч тэмдгийн үнийг төлж, баримтыг өргөдөлд хавсаргана.

201.7.Улсын ахлах бүртгэгч, улсын бүртгэгчийн тэмдэгийг “Хүлээн авав”, “Бүртгэв”, “Улсын бүртгэлийн баталгааны”, “Эх хувиас хуулбарлав”, “Хуулбар үнэн”, “Хүчингүй” тэмдэг дагалдана.

201.8.Энэ хуулийн 201.7-д заасан дагалдах тэмдгийг дараах баримт бичигт хэрэглэнэ:

201.8.1.”Хүлээн авав” тэмдгийг Эд хөрөнгийн эрхийн улсын бүртгэлийн тухай хуулийн 3.1.6-д заасан мэдүүлэгт;

201.8.2.”Бүртгэв” тэмдгийг үл хөдлөх эд хөрөнгө өмчлөх эрхтэй холбоотой үл хөдлөх эд хөрөнгийн бусад эрхийг эрхийн улсын бүртгэлд бүртгэсэн гэрээнд;

201.8.3.”Улсын бүртгэлийн баталгааны” тэмдгийг хуулийн этгээдийн дүрэм /гэрээ/-ийн эхний хуудасны баруун дээд хэсэгт;

201.8.4.”Эх хувиас хуулбарлав” тэмдгийг шаардлагатай тохиолдолд баримт бичгийн хуулбарт;

201.8.5.”Хуулбар үнэн” тэмдгийг Эд хөрөнгийн эрхийн улсын бүртгэлийн тухай хуулийн 3.1.3-т заасан хувийн хэрэг, Хуулийн этгээдийн улсын бүртгэлийн тухай хуулийн 4.1.4-т заасан хуулийн этгээдийн хувийн хэргээс хуулбарласан хуулбарт;

201.8.6.”Хүчингүй” тэмдгийг хүчингүйд тооцсон улсын бүртгэлийн гэрчилгээ, бусад баримт бичигт.

201.9.Улсын ахлах бүртгэгч, улсын бүртгэгч тэмдэг хэрэглэхдээ дараах үүрэг хүлээнэ:

201.9.1.энэ хуульд зааснаас бусад зориулалтаар хэрэглэхгүй байх;

201.9.2.ариг гамтай ашиглаж, хадгалах;

201.9.3.мэдүүлэг, баримт бичигт тэгш, тод дарах;

201.9.4.гэмтэлтэй буюу тэмдэг хүлээлгэн өгсөн маягтад дардаснаас зөрүүтэй дардас бүхий тэмдэг хэрэглэхгүй байх;

201.9.5.хаясан, үрэгдүүлсэн тохиолдолд 24 цагийн дотор харьяалах нэгжийн даргад мэдэгдэх;

201.9.6.бусдад шилжүүлэхгүй, хадгалуулахгүй, барьцаалахгүй, санаатай гэмтээхгүй, хэлбэр загварыг өөрчлөхгүй, харьяалах нэгжийн даргын зөвшөөрөлгүйгээр ажлын байраас гаргахгүй байх;

201.9.7.энэ хуулийн 201.12-т заасан баталгааны хуудсанд зурсан гарын үсгийн загварыг өөрчлөхгүй байх.

201.10.Төрийн албаны тухай хуулийн 43.3.4-т заасан тохиолдолд албан хаагчийн тэмдгийг түүний албан үүргийг түр орлон гүйцэтгэгчид шилжүүлэн хэрэглүүлэхээс бусад тохиолдолд тухайн тэмдгийг хэрэглэхийг хориглоно.

201.11.Улсын ахлах бүртгэгч, улсын бүртгэгчид хүлээлгэн өгсөн тэмдгийн бүртгэлийг “Тэмдэг хүлээлгэн өгсөн бүртгэл” маягтын дагуу хөтөлнө.

201.12.Улсын ахлах бүртгэгч, улсын бүртгэгч нь тэмдэг шинээр, дахин авсан тухай бүр батлагдсан загварын дагуу тэмдэг, гарын үсгийн баталгааг өгнө.

201.13.Тэмдэг, гарын үсгийн баталгааны маягтад улсын бүртгэгчид олгосон тэмдэг, дагалдах тэмдгийн дардас бүрийг тод дарсан байна.

201.14.Энэ хуулийн 201.12-т заасан тэмдэг, гарын үсгийн баталгааг улсын бүртгэлийн асуудал эрхэлсэн төрийн захиргааны байгууллагын хүний нөөцийн асуудал хариуцсан нэгжид ажлын 5 өдрийн дотор хүргүүлж, тухайн албан хаагчийн хувийн хэрэгт хадгална.

201.15.Тэмдгийг дараах тохиолдолд хураан авна:

201.15.1.улсын ахлах бүртгэгч, улсын бүртгэгч Төрийн албаны тухай хуулийн 44.1, 44.2-т заасны дагуу өөр ажил, албан тушаалд шилжин ажиллах, эсхүл сэлгэн ажиллах болсон, чөлөөлөгдсөн, түр чөлөөлөгдсөн, халагдсан;

201.15.2.эрх бүхий албан тушаалтны шийдвэргүйгээр дахин хийлгэсэн;

201.15.3.албан хэрэгцээнд хэрэглэх боломжгүйгээр гэмтсэн;

201.15.4.хаясан, үрэгдүүлсэн тэмдэг олдсон.

201.16.Энэ хуулийн 201.15-д зааснаар хураан авч байгаа тэмдгийг холбогдох шийдвэр гарснаас хойш ажлын 5 өдөрт багтаан улсын бүртгэлийн асуудал эрхэлсэн төрийн захиргааны байгууллагын хүний нөөцийн асуудал хариуцсан нэгжид хүргүүлнэ.

201.17.Хүчингүй болсон, албан хэрэгцээнд хэрэглэх боломжгүйгээр гэмтсэн тэмдгийг жил бүрийн нэгдүгээр улиралд багтаан улсын бүртгэлийн асуудал эрхэлсэн төрийн захиргааны байгууллагын даргын шийдвэрээр байгуулагдсан комисс устгана.

201.18.Шинээр болон дахин олгосон, шилжүүлсэн, хураан авсан тэмдгийн тайланг тухайн жилийн 12 дугаар сарын 20-ны өдрийн дотор гаргаж, “Тэмдэг хүлээлгэн өгсөн бүртгэл”, бусад холбогдох баримтын хамт дараа оны нэгдүгээр улиралд багтаан улсын бүртгэлийн асуудал эрхэлсэн төрийн захиргааны байгууллагын архивт хүлээлгэн өгнө.

201.19.Улсын ахлах бүртгэгч, улсын бүртгэгч тэмдэг хураалгаагүй, хаясан, үрэгдүүлсэн тохиолдолд холбогдох хууль тогтоомжид заасан хариуцлага хүлээлгэнэ.

**2 дугаар зүйл.**Улсын бүртгэлийн ерөнхий хуулийн 11 дүгээр зүйлийн гарчгийн “мэдээллийн сан” гэсний дараа “, түүнд мэдээлэл хүлээн авах, хадгалах, аюулгүй байдлыг хангах” гэж,19 дүгээр зүйлийн гарчиг болон мөн зүйлийн 19.4 дэх хэсгийн “Улсын” гэсний дараа “ахлах бүртгэгч, улсын” гэж,20 дугаар зүйлийн 20.1.1, 20.1.9, 20.1.11 дэх заалтын “улсын бүртгэгч” гэснийн өмнө “улсын ахлах бүртгэгч,” гэж тус тус нэмсүгэй.

**3 дугаар зүйл.**Улсын бүртгэлийн ерөнхий хуулийн дараах зүйл, хэсэг, заалтыг доор дурдсанаар өөрчлөн найруулсугай:

**1/3 дугаар зүйлийн 3.1.5 дахь заалт:**

“3.1.5.”улсын бүртгэлийн мэдээллийн нэгдсэн сан" гэж нэгдсэн ангилал, код, индекс, арга зүй, стандарт, баримт бичгийн шаардлага болон хуульд заасны дагуу цуглуулж, боловсруулж, хадгалсан иргэн, хуулийн этгээд, эд хөрөнгийн эрхийн улсын бүртгэлийн цаасан болон цахим мэдээллийн сангийн бүрдлийг;”

**2/6 дугаар зүйлийн 6.9 дэх хэсэг:**

“6.9.Иргэний үнэмлэхийг солих, эсхүл дахин олгоход иргэний бүртгэлийн дугаарыг өөрчлөхгүй.”

**3/12 дугаар зүйл:**

”**12 дугаар зүйл.Улсын бүртгэлийн байгууллагаас мэдээлэл өгөх**

12.1.Улсын бүртгэлийн мэдээллийн нэгдсэн сангийн мэдээллийг нээлттэй, хаалттай, хязгаарлалттайгаар буюу энэ хуулиар тогтоосон шаардлага хангасан этгээдэд өгнө. Мэдээлэл нь лавлагаа, хуулбар, албан бичгийн хэлбэртэй байна.

12.2.Улсын бүртгэлийн мэдээллийн нэгдсэн сангийн дараах мэдээлэл нээлттэй байна:

12.2.1.нэрийн сан;

12.2.2.хаягийн сан;

12.2.3.хуулийн этгээдийн нэр, хаяг, регистрийн дугаар, төрөл, хэлбэр, үйл ажиллагааны чиглэл, улсын бүртгэлд бүртгэсэн огноо, үүсгэн байгуулагчийн нэр, тэдгээрийн тоо, хувьцаа эзэмшигчийн нэр, эцсийн эзэмшигч, эцсийн өмчлөгчийн нэр, итгэмжлэлгүйгээр төлөөлөх этгээдийн овог, эцэг /эх/-ийн нэр, өөрийн нэр, хуулийн этгээд өөрчлөн байгуулагдсан эсэх, хэлбэр, оноосон нэр өөрчлөгдсөн, татан буугдсан талаарх мэдээлэл;

12.2.4.төрийн болон албаны нууцад хамааруулснаас бусад үл хөдлөх эд хөрөнгө, газрын байршил, хил зааг, талбай, эзлэхүүн, тоо хэмжээ, зориулалт, төлөв байдал, эргэлтийн цэг, эд хөрөнгийн эрхийн улсын бүртгэлийн төрөл, тусгай тэмдэглэл.

12.3.Улсын бүртгэлийн мэдээллийн нэгдсэн сангийн дараах мэдээлэл хаалттай байна:

12.3.1.иргэний биеийн давхцахгүй өгөгдлийн /гарын хурууны хээ/ бүртгэл;

12.3.2.төрийн нууцад хамааруулсан үл хөдлөх эд хөрөнгийн бүртгэл;

12.3.3.Гэрч, хохирогчийг хамгаалах тухай хуулийн 7 дугаар зүйлд заасан арга хэмжээг авахад хөтөлсөн улсын бүртгэлийн мэдээлэл.

12.4.Энэ хуулийн 12.3.1-д заасан мэдээллийг прокуророос олгосон зөвшөөрөл, эрх бүхий албан тушаалтны албан бичгээр ирүүлсэн хүсэлтийг үндэслэн улсын бүртгэлийн асуудал эрхэлсэн төрийн захиргааны байгууллагын даргын зөвшөөрлөөр эрх бүхий албан тушаалтанд олгоно.

12.5.Эрх бүхий албан тушаалтан архивын баримт, эх нотлох баримт бичиг, мэдээллийн сангийн хаалттай мэдээлэлтэй улсын бүртгэлийн байгууллагын байранд биечлэн ирж, танилцана.

12.6.Хаалттай мэдээлэлтэй танилцах эрх бүхий албан тушаалтан төрийн болон албаны нууц, хаалттай мэдээллийг задруулахгүй байх талаар баталгаа гаргаж, уг мэдээллийг бусдад задруулахгүй байх үүргийг хүлээнэ.

12.7.Хаалттай мэдээлэл авах, мэдээлэлтэй танилцахдаа зураг авах, дүрс бичлэг хийх, олшруулах, бусад хэлбэрээр хуулбарлан авахыг хориглоно.

12.8.Энэ хуулийн 12.3-т зааснаас бусад мэдээллийг хуулиар тусгайлан эрх олгосон байгууллагын эрх бүхий албан тушаалтны хүсэлтийн дагуу үнэ төлбөргүй олгоно.

12.9.Хуульд өөрөөр заагаагүй бол иргэн, хуулийн этгээдэд энэ хуулийн 12.2, 12.3-т зааснаас бусад мэдээллийг тухайн иргэн, хуулийн этгээдийн зөвшөөрлөөр, эсхүл хязгаарлалттайгаар буюу нотариатчаар дамжуулан энэ хуулийн 12.7-д заасан зорилгоор хуульд заасан үндэслэл, журмын дагуу өгөх бөгөөд үйлчилгээний хөлсний хэмжээг энэ хуулийн 21.2-т заасны дагуу тогтооно.

12.10.Энэ хуулийн 12.9 дэх хэсэгт заасан мэдээллээс иргэн, хуулийн этгээд, тэдгээрийн итгэмжлэгдсэн төлөөлөгчийн гаргасан хүсэлт, мэдүүлгийг үндэслэн улсын бүртгэлийн холбогдох баримт бичгийн хуулбарыг олгож болно.

12.11.Доор дурдсан мэдээллийг дараах зорилгоор энэ хуульд заасны дагуу ашиглахаар авч болно:

12.11.1.үйлчлүүлэгчийн эрх, хууль ёсны ашиг сонирхлыг хамгаалах зорилгоор газар өмчлөгч, эзэмшигч, ашиглагчийн нэр, үл хөдлөх эд хөрөнгө өмчлөгчийн нэр;

12.11.2.үйлчлүүлэгчийн эрх, хууль ёсны ашиг сонирхол хөндөгдсөний улмаас иргэний хэргийн шүүх, арбитрт гомдол, нэхэмжлэл гаргах зорилгоор хаягийн мэдээлэл.

12.12.Хуульд өөрөөр заагаагүй бол улсын бүртгэлийн байгууллага лавлагаа, мэдээлэл авах тухай хүсэлт, мэдүүлгийг хүлээн авснаас хойш ажлын 5 өдрийн дотор шийдвэрлэж хариу өгнө.

12.13.Улсын бүртгэлийн байгууллага улсын бүртгэлийн мэдээллийн нэгдсэн сангаас өгсөн лавлагаа, мэдээлэлд байгууллагын тэмдэг дарж, архивын эх нотлох баримт бичгийн хуулбарт "хуулбар үнэн" гэсэн тэмдэг дарж баталгаажуулсан байна.

12.14.Улсын бүртгэлийн байгууллага лавлагаа, мэдээллийг Нийтийн мэдээллийн ил тод байдлын тухай хуулийн 24.4-т заасны дагуу баталгаажуулан цахим хэлбэрээр олгож болох бөгөөд энэ хуулийн 12.13-т заасантай нэгэн адил хүчинтэй байна.

12.15.Төрийн болон бусад байгууллагатай цахим хэлбэрээр мэдээлэл солилцох, мэдээллийн сан бүрдүүлэх харилцааг Нийтийн мэдээллийн ил тод байдлын тухай хуулийн 18.10, 27.9-д заасны дагуу зохицуулна.

12.16.Улсын бүртгэлийн талаар лавлагаа, мэдээлэл, хуулбар авсан этгээд уг мэдээллийг ашиглан тухайн эд хөрөнгийн өмчлөгч, эзэмшигч, ашиглагч болон хувьцаа эзэмшигчийн эрх, хууль ёсны ашиг сонирхолд хохирол учруулсан бол хууль тогтоомжид заасан хариуцлага хүлээнэ.

12.17.Эрүү, иргэн, зөрчил, захиргаа, арбитрын хэрэг, маргааныг хянан шийдвэрлэх ажиллагаанд оролцогч өмгөөлөгч, итгэмжлэгдсэн төлөөлөгч, үйлчлүүлэгчийнхээ эрх ашгийг хамгаалахад шаардлагатай лавлагаа, мэдээллийг улсын бүртгэлийн байгууллагаас гаргуулах тухай хүсэлтээ уг хэрэг, маргааныг хянан шийдвэрлэж байгаа эрх бүхий этгээдээр дамжуулан авна.”

**4/20 дугаар зүйлийн 20.1.2 дахь заалт:**

“20.1.2.улсын бүртгэлийн нэгдсэн сангаас өөрийн чиг үүрэгт хамааралгүй мэдээлэлд хандалт хийх, цуглуулах, ашиглах, мэдээлэх, нэвтрэх эрхийг бусдад шилжүүлэх, сүлжээний тохиргоог зөвшөөрөлгүй өөрчлөх;”

**4 дүгээр зүйл.**Улсын бүртгэлийн ерөнхий хуулийн 5 дугаар зүйлийн 5.10 дахь хэсгийн “Энэ хуулийн 5.3-т заасан төрөлжсөн” гэснийг “Төрөлжсөн” гэж, 6 дугаар зүйлийн 6.4 дэх хэсгийн “тодорхойлолт болон дүрмийг” гэснийг “тодорхойлолтыг” гэж тус тус өөрчилсүгэй.

**5 дугаар зүйл.**Улсын бүртгэлийн ерөнхий хуулийн 5 дугаар зүйлийн 5.3, 11 дүгээр зүйлийн 11.6 дахь хэсэг, 13 дугаар зүйлийн 13.2 дахь хэсэг, 19 дүгээр зүйлийн 19.3 дахь хэсгийг тус тус хүчингүй болгосугай.

**6 дугаар зүйл.**Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Улсын бүртгэлийн ерөнхий хуульд нэмэлт, өөрчлөлт оруулах тухай хуулийн төслийн талаар

Улсын бүртгэлийн ерөнхий хууль 2018 онд батлагдсан, 5 бүлэг, 24 зүйлтэй. Уг хууль батлагдсанаас хойш 5 удаа нэмэлт, нэмэлт өөрчлөлт орсон. Энэ хуулиар бүртгэлийн ангилалыг тогтоох, бүртгэлийн үнэн зөв байдлыг хангах, төрийн үйлчилгээг түргэн шуурхай авах нөхцөлийг бүрдүүлэх, түүнчлэн улсын бүртгэлийн үйл ажиллагааны зарчим, төрөл, мэдээллийн нэгдсэн сан, улсын бүртгэлийн байгууллагын тогтолцоо, чиг үүрэг, бүрэн эрх, улсын бүртгэлийг хөтлөхтэй холбогдсон нийтлэг харилцааг зохицуулж байна.

Улсын бүртгэлийн багц хууль, бусад хуулиар тусгайлан эрх олгогдсон 52 заалтаас Улсын бүртгэлийн ерөнхий хуулиар эрх олгогдсон 14 заалт байдаг.

Засгийн газрын хуралдааны 48 дугаар тэмдэглэл, Хууль зүй, дотоод хэргийн сайдын 2024 оны А/03 дугаар тушаалын хэрэгжилтийг хангах хүрээнд хуулиар тусгайлан эрх олгогдсон эрх зүйн актын судалгааг хийж, Улсын бүртгэлийн ерөнхий хуулийн холбогдох зүйл, хэсэг, заалттай утга агуулгын хувьд давхардсан, хуулиар хориглоогүй асуудлаар хориглосон зохицуулалт тогтоосон, иргэн хуулийн этгээдийн эрх хязгаарласан заалт бүхий 1 дүрэм, 4 журмыг хүчингүй болгох, эдгээр журмын зарим зүйл, хэсэг, заалтыг хуульд тусгахаар Хууль тогтоомжийн тухай хуулийн 24 дүгээр зүйлийн 24.5.1 дэх заалтад заасны дагуу Улсын бүртгэлийн ерөнхий хуульд нэмэлт, өөрчлөлт оруулах тухай хуулийн төслийг боловсрууллаа.

Хуулийн төсөлд доор дурдснаар 1 зүйл, 3 хэсэг, 1 заалт шинээр нэмэх, 2 зүйлийн гарчиг, 1 хэсэг, 3 заалтад үг нэмэх, 1 зүйл 1 хэсэг, 2 заалтыг өөрчлөн найруулах, 2 хэсгийг өөрчлөх, 4 зүйлийн 4 хэсгийг хүчингүй болгох зэрэг зарчмын шинжтэй өөрчлөлтийг тусгалаа. Үүнд:

1.Улсын бүртгэлийн мэдээллийн нэгдсэн сантай холбоотой зохицуулалтыг тус хуулийнХоёрдугаар бүлэгт хамааруулж, 11 дүгээр зүйлийн 8 хэсэг, 5 заалтад тусгасан бөгөөд 11 дүгээр зүйлийн 11.6 дахь хэсэгт “Улсын бүртгэлийн цахим мэдээллийн санд мэдээлэл хүлээн авах, хадгалах, түүний аюулгүй байдлыг хангах журмыг улсын бүртгэлийн асуудал эрхэлсэн Засгийн газрын гишүүн батална.” гэж заасны дагуу Хууль зүй, дотоод хэргийн сайдын 2021 оны А/02 дугаар тушаалын хавсралтаар “Улсын бүртгэлийн цахим мэдээллийн нэгдсэн санд мэдээлэл хүлээн авах, хадгалах, түүний аюулгүй байдлыг хангах журам” батлагдсан. Энэхүү журмыг хуульд нийцүүлэх, хуулиар зохицуулах боломжийг судалж, цахим мэдээллийн санд нэвтрэх эрх олгох, өөрчлөх, эрх цуцлах болон тус санд засвар, өөрчлөлт оруулах зэрэг нийтийн суурь мэдээллийн сангийн аюулгүй байдлыг хангахтай холбоотой харилцааг 11 дүгээр зүйлийн 11.9, 11.10 дахь хэсэгт шинээр нэмсэн.

2.Улсын бүртгэлийн ерөнхий хуулийн 9 дүгээр зүйлийн 9.3 дахь хэсэгт “Улсын бүртгэгч нь хувийн дугаар бүхий тэмдэг хэрэглэнэ. Улсын бүртгэгчийн тэмдэг хэрэглэх журмыг улсын бүртгэлийн асуудал эрхэлсэн төрийн захиргааны байгууллагын дарга батална.” гэсний дагуу Улсын бүртгэлийн ерөнхий газрын даргын 2019 оны А/291 дугаар тушаалын хавсралтаар улсын ерөнхий байцаагч, хяналтын улсын /ахлах/ байцаагч, улсын /ахлах/ бүртгэгчийн тэмдэг хэрэглэх үйл ажиллагааг нэгтгэн зохицуулж “Улсын бүртгэлийн үйл ажиллагаанд тэмдэг хэрэглэх журам”-ыг баталсан. Журмын улсын бүртгэгч /ахлах/-ийн тэмдэг хэрэглэх үйл ажиллагаатай холбоотой хэсэг, заалтыг Улсын бүртгэлийн ерөнхий хуулийн 19 дүгээр зүйлийн 19.2, 19.3 дахь хэсэгтэй уялдуулан 201 дүгээр зүйлийг шинээр хуулийн төсөлд оруулсан. Энэ зүйлийг хуульд тусгаснаар улсын бүртгэгч /ахлах/-ийн тэмдэг хэрэглэх үйл ажиллагаанд гарч болзошгүй алдаа зөрчлийг бууруулах, зөрчил гарахаас урьдчилан сэргийлэх, зөрчил гарсан тохиолдолд хуульд заасны дагуу хариуцлага тооцох, хяналтын тогтолцоо сайжрах үр нөлөөтэй.

3.Хуулийн дээр дурдсан 201 дүгээр зүйл болон 11 дүгээр зүйлийн 11.9, 11.10 дахь хэсгээс гадна **6 дугаар зүйлд** “Улсын бүртгэлийн байгууллага Цахим гарын үсгийн тухай хуульд заасны дагуу иргэнд тоон гарын үсгийн гэрчилгээ олгон, түдгэлзүүлж, сэргээж, хүчингүй болгоно.” гэсэн 6.10 дахь хэсэг, **18 дугаар зүйлд** хяналтын улсын байцаагч хяналт шалгалтын явцын талаар бусдад урьдчилан мэдэгдэхгүй байх үүргийг тусгасан 18.7.5 дахь заалтыг шинээр нэмэхээр;

-Төслийн 1 дүгээр зүйлийн гарчийн “мэдээллийн сан” гэсний дараа “, түүнд мэдээлэл хүлээн авах, хадгалах, аюулгүй байдлыг хангах” гэж,19 дүгээр зүйлийн гарчиг болон мөн зүйлийн 19.4 дахь хэсгийн “Улсын” гэсний дараа “ахлах бүртгэгч, улсын” гэж,20 дугаар зүйлийн 20.1.1, 20.1.9, 20.1.11 дэх заалтын “улсын бүртгэгч” гэснийн өмнө “улсын ахлах бүртгэгч,” гэж тус тус нэмэхээр;

-Төслийн 12 дугаар зүйл, 3 дугаар зүйлийн 3.1.5 дахь заалт, 6 дугаар зүйлийн 6.9 дэх хэсэг, 20 дугаар зүйлийн 20.1.2 дахь заалтыг өөрчлөн найруулахаар;

-Төслийн 5 дугаар зүйлийн 5.10 дахь хэсгийн “Энэ хуулийн 5.3-т заасан төрөлжсөн” гэснийг “Төрөлжсөн” гэж, 6 дугаар зүйлийн 6.4 дэх хэсгийн “тодорхойлолт болон дүрмийг” гэснийг “тодорхойлолтыг” гэж өөрчлөхөөр;

-Төслийн 5 дугаар зүйлийн 5.3, 11 дүгээр зүйлийн 11.6, 12 дугаар зүйлийн 12.8, 13 дугаар зүйлийн 13.2, 19 дүгээр зүйлийн 19.3 дахь хэсгийг тус тус хүчингүй болгохоор зохицуулж хуулийн төсөлд тусгасан.

4.Улсын бүртгэлийн ерөнхий хуульд нэмэлт, өөрчлөлт оруулах тухай хууль батлагдсанаар дараах **захиргааны хэм хэмжээний акт** хүчингүй болно:

-Монгол Улсын Засгийн газрын 2018 оны 396 дугаар тогтоолын хавсралтаар батлагдсан “Монгол Улсын иргэний үнэмлэхийн дүрэм”;

-Монгол Улсын Засгийн газрын 2021 оны 125 дугаар тогтоолын нэг, хоёрдугаар хавсралтаар батлагдсан “Улсын бүртгэлийн мэдээллийн нэгдсэн сангаас лавлагаа, мэдээлэл өгөх журам”, “Улсын бүртгэлийн мэдээллийн нэгдсэн сангийн хаалттай мэдээлэлтэй танилцах, мэдээлэл өгөх журам”;

-Хууль зүй, дотоод хэргийн сайдын 2021 оны А/02 дугаар тушаалын хавсралтаар батлагдсан “Улсын бүртгэлийн цахим мэдээллийн нэгдсэн санд мэдээлэл хүлээн авах, хадгалах, түүний аюулгүй байдлыг хангах журам”;

-Улсын бүртгэлийн ерөнхий газрын даргын 2019 оны А/291 дугаар тушаалын хавсралтаар батлагдсан “Улсын бүртгэлийн үйл ажиллагаанд тэмдэг хэрэглэх журам”’;

-Улсын бүртгэлийн ерөнхий газрын даргын 2022 оны А/333 дугаар тушаалын хавсралтаар батлагдсан “Улсын бүртгэлийн байгууллагаас Монгол Улсын 16 насанд хүрсэн иргэнд тоон гарын үсгийн гэрчилгээ олгох, түдгэлзүүлэх, сэргээх, хүчингүй болгох журам”.

Хуулийн төслийг баталснаар дараах эерэг үр дагавар бий болно гэж үзэж байна:

1.Хуулиас давсан зохицуулалт бүхий шаардлагыг дүрэм, журмаар тогтоохоос татгалзаж, улсын бүртгэлийн суурь харилцааг илүү тодорхой, нарийвчлан, нийтэд ойлгомжтой байдлаар зохицуулсан бөгөөд хууль тогтоомж хоорондын давхардал, хийдэл, зөрчил арилна.

2.Улсын бүртгэлийн үйл ажиллагаанд улсын /ахлах/ бүртгэгч тэмдэг хэрэглэх үйл ажиллагааг хэрэгжүүлэх, улсын бүртгэлийн мэдээллийн нэгдсэн сангийн зохицуулалтад цахим мэдээллийн санг бүрдэл хэсгээр нэмж зохицуулсан, улсын бүртгэлийн байгууллагын мэдээллийн нэгдсэн санд нэврэх эрх олгох, өөрчлөх, эрхийг цуцлах асуудлыг болон тус мэдээллийн сангаас хуулиар тогтоосон шаардлага хангасан этгээдэд нээлттэй, хаалттай, хязгаарлалттайгаар мэдээлэл өгөх зэрэг харилцаа илүү ойлгомжтой болсноор улсын бүртгэлийн үйлчилгээг шуурхай, чирэгдэлгүйгээр авах, бүртгэлийн цахим мэдээллийн сангийн ашиглалт, хадгалалт, хамгаалалтыг нарийвчлан зохицуулснаар мэдээллийн аюулгүй байдал сайжирч эрх зүйн орчин бүрдэнэ.